Skuiwe by RSG: wie gesels nou waarRSG Weeksdae op RSG gaan voortaan heelwat anders daarna uitsien, nadat die radiostasie vandeesweek verskeie nuwe programskuiwe aangekondig het. Amore Bekker skuif voortaan douvoordag agter die mikrofoon in vir Alhoebekker wat van nege tot twaalf soggens uitgesaai gaan word. “Dit is ŉ reisprogram en ons reis na binne,” het Bekker oor die nuwe program gesê. Haar “medereisigers” op die program is Antoinette Pienaar, Anneli Botes en Lizma van Zyl. Magdaleen Kruger, stasiebestuurder by RSG, het gesê daar is steeds ŉ hele paar ou gunstelinge op die program wat onveranderd bly. Blitsbrein, Joune, Hartebreker en die boekvoorlesings bly in dieselfde tydgleuf. Driesestig (360 grade) met Johan Rademan en Martelize Brink word weeksdae van 12:00 tot 15:00 uitgesaai. Kruger het gesê dit is luisteraars se raakpunt met die omgewing en wêreld om hulle. Luisteraars kan in dié program hulle opinie lewer oor stories en daar word ŉ oog op Twitter gehou. “Ons klop aan by kenners vir praktiese raad en om die vreemde dinge wat die lewe opdis, te verklaar,” het Kruger gesê. Haidee Muller, Jacqui January en Mariska Spoormaker gaan kuier by huise, werke en organisasies en bring interessante mense se verhale na die Driesestig-gesprek. Spektrum hou luisteraars steeds op hoogte van aktuele sake. Die program Spitstyd is die nuwe tjailatyd. Dit word van 15:00 tot 18:00 uitgesaai. “Willem Pelser gaan spitstye vir jou probeer makliker maak met baie musiek, sport, verkeersverslae, die weer en sakenuus. “Dave Pepler sal steeds op sy pos wees om een keer ŉ week saam te gesels op Spitstyd,” het Kruger gesê. Die nuwe programskedule begin Maandag. RSG word op 100 tot 104 FM uitgesaai. Kruger het gesê sy hoop luisteraars gaan die nuwe programme met ŉ oop gemoed binne.